32003R0998
L 146/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 998/2003 НА ЕВРОПЕЙСКИЯ ПАРЛАМЕНТ И НА СЪВЕТА
от 26 май 2003 година
относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 37 и член 152, параграф 4, буква б) от него,
като взеха предвид предложението на Комисията (1),
като взеха предвид становището на Икономическия и социален комитет (2),
след консултация с Комитета на регионите,
като действаха съгласно процедурата, установена в член 251 от Договора (3), в светлината на съвместния проект, одобрен от Помирителния комитет на 18 февруари 2003 г.,
като имат предвид, че:
(1)
Необходима е хармонизация на ветеринарно-санитарните изисквания за движение с нетърговска цел на домашни любимци между държавите-членки и от трети страни, и само мерки, приети на общностно равнище, могат да помогнат за постигане на тази цел.
(2)
Настоящият регламент се отнася до движението на живи животни, обхванато в приложение I към Договора. Някои от неговите разпоредби, и по-специално тези, които се отнасят до бяса, имат за своя пряка цел защитата на общественото здраве, докато други засягат само здравето на животните. Следователно член 37 и член 152, параграф 4, буква б) от Договора са подходящата законова база.
(3)
През последните 10 години ситуацията относно бяса се подобри забележително в цялата Общност, следвайки прилагането на програмите за орална ваксинация на лисици в райони, засегнати от епидемия от буен бяс, която се разпространи из цяла Североизточна Европа от 1960 г.
(4)
Това подобрение накара Обединеното кралство и Швеция да изоставят системата на шестмесечна карантина, която прилагаха от десетилетия, в полза на алтернативна, по-малко рестриктивна система, която осигурява еквивалентно ниво на безопасност. Следователно на общностно равнище трябва да се изготви разпоредба за прилагане на специална система за движение на домашни любимци към държавите-членки за преходен период от пет години и за Комисията, в светлината на добития опит и научно становище от Европейския орган за безопасност на храните, който своевременно да представи доклад с подходящи предложения. Необходима е също разпоредба за бърза процедура за решаване на временно удължаване на горния преходен режим, особено ако научната оценка на добития опит изисква да се удължи времето, което вече е установено.
(5)
Случаите на бяс, наблюдавани при домашни месоядни любимци в Общността днес, засягат главно животни, които произхождат от трети страни, където градският тип бяс е ендемичен. Следователно ветеринарно-санитарните изисквания, главно прилагани досега от държавите-членки относно домашни месоядни любимци, въведени от такива трети страни, трябва съответно да станат по-строги.
(6)
Дерогации могат да се предвидят, че за движение от трети страни, които принадлежат, от ветеринарномедицинска гледна точка, към същия географски район, както и Общността.
(7)
Член 299, параграф 6, буква в) от Договора и Регламент (ЕИО) № 706/73 на Съвета от 12 март 1973 г. относно нормативната уредба на Общността, приложима за Англо-нормандските острови и остров Ман в областта на търговията със селскостопански продукти (4), предвиждат ветеринарното законодателство на Общността да се прилага за Англо-нормандските острови и остров Ман, които за целите на настоящия регламент ще бъдат считани като част от Обединеното кралство.
(8)
Необходимо е също да се установи законова рамка за ветеринарно-санитарните изисквания, приложими при движение с нетърговска цел на животински видове, незасегнати от бяс, или без никаква епидемиологична значимост по отношение на бяса и във връзка с други болести, които засягат видовете животни, посочени в приложение I.
(9)
Уместно е настоящият регламент да се прилага, без да се засягат разпоредбите на Регламент (ЕО) № 338/97 на Съвета от 9 декември 1996 относно защитата на видове от дивата флора и фауна чрез регулиране на търговията в това отношение (5).
(10)
Мерките, необходими за прилагането на настоящия регламент, се приемат съгласно Решение 1999/468/ЕО на Съвета от 28 юни 1999 г. за установяване на процедурите за упражняване на изпълнителните правомощия, предоставени на Комисията (6).
(11)
Съществуващите ветеринарно-санитарни изисквания на Общността, и по-специално Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (7), обикновено се прилагат само при търговия. За да се избегнат движения с търговска цел, които чрез измама се прикриват като движения с нетърговска цел на домашни любимци по смисъла на настоящия регламент, трябва да бъдат изменени разпоредбите на Директива 92/65/ЕИО за движението на животни от видовете, посочени в приложение I, части А и Б , за да гарантират тяхното придържане към разпоредбите на настоящия регламент. Със същата цел трябва да се изготви и разпоредба относно възможността за посочване на максимален брой животни, които могат да бъдат предмет на движение по смисъла на настоящия регламент, която разпоредба да се подчинява на правилата, регулиращи търговията.
(12)
Мерките, предвидени в настоящия регламент, целят да гарантират достатъчно ниво на безопасност относно здравните рискове. Те не представляват неоправдани пречки за движенията, които обхващат нейната конкретна област на приложение, защото са базирани на заключения на групи експерти, информирани по темата, и по-специално по доклад на Научния ветеринарен комитет, публикуван на 16 септември 1997 г.,
ПРИЕ НАСТОЯЩИЯ РЕГЛАМЕНТ:
ГЛАВА I
Общи разпоредби
Член 1
Настоящият регламент установява ветеринарно-санитарните изисквания, приложими при движение на домашни любимци с нетърговска цел, и правилата, прилагани при проверки при такова движение.
Член 2
Настоящият регламент се прилага за движение между държавите-членки или от трети страни на домашни любимци от видовете, посочени в приложение I.
Той се прилага без да се засягат разпоредбите на Регламент (ЕО) № 338/97.
Разпоредби, основани на съображения, различни от онези, които се отнасят до ветеринарно-санитарните изисквания, и предвидени да ограничат движението на определени видове или породи домашни любимци, не са засегнати от настоящия регламент.
Член 3
За целите на настоящия регламент:
а)
„домашни любимци“ означава животни от видовете, посочени в приложение I, които се придружават от техните собственици или от физическо лице, отговорно за такива животни като представител на собственика по време на тяхното движение, и които не са предназначени за продажба или прехвърляне на друг собственик,
б)
„паспорт“ означава всеки документ, който позволява домашния любимец да бъде ясно идентифициран, и който включва точките, които позволяват проверка на неговия статус съгласно настоящия регламент, и който се изготвя съгласно член 17, втора алинея;
в)
„движение“ означава всяко движение на домашен любимец между държавите-членки или неговото влизане или повторно влизане на територията на Общността от трета страна.
Член 4
1. По време на осемгодишен преходен период, който започва от влизането в сила на настоящия регламент, животни от видовете, посочени в части А и Б от приложение I, се считат за идентифицирани, когато носят:
а)
ясно четлива татуировка; или
б)
електронна идентификационна система (импулсен приемо-предавател).
В случая, посочен в буква б) от предходния параграф, когато импулсният приемо-предавател не съответства на стандарт по ISO 11784 или приложение А към стандарт по ISO 11785, собственикът на домашния любимец или физическото лице, отговорно от името на собственика, трябва да предоставят средствата за разчитане на импулсния приемо-предавател по време на всяка инспекция.
2. Каквато и форма да има идентификационната система за животни, трябва да се изготви и разпоредба за посочване на подробностите относно името и адреса на собственика на животното.
3. Държавите-членки, които изискват животни, въведени на тяхна територия, когато не е под карантина, да бъдат идентифицирани съгласно буква б) от параграф 1, първа алинея, могат да продължат да го правят и през преходния период.
4. След изтичане на преходния период като средство за идентификация на животните се приема само метода съгласно буква б) от параграф 1, първа алинея.
ГЛАВА II
Разпоредби относно движенията между държави-членки
Член 5
1. При движение на домашни животни от видовете, посочени в части А и Б от приложение I, трябва, без да се засягат разпоредбите на член 6:
а)
да са идентифицирани съгласно член 4, и
б)
да бъдат придружени от паспорт, издаден от ветеринар, оправомощен от компетентния орган, който удостоверява ваксинация, или, в краен случай, реваксинация срещу бяс, съгласно препоръките на лабораторията-производител, направена на въпросното животно с инактивна ваксина от поне една антигенна единица на доза (норма на СЗО).
2. Държавите-членки могат да разрешат движението на животните, посочени в части А и Б от приложение I, които са на възраст под три месеца и са неваксинирани, ако са придружени с паспорт и са обитавали мястото на раждането си, без да са имали контакт с диви животни, които може да са били изложени на зараза, или се придружават от техните майки, от които още са зависими.
Член 6
1. За преходен период от пет години, който започва от датата на влизане в сила на настоящия регламент, влизането на домашни любимци, посочени в част А от приложение I, на територията на Ирландия, Швеция и Обединеното кралство, е предмет на следните изисквания:
-
да са идентифицирани съгласно член 4, параграф 1, първа алинея, буква б), освен ако държавата-членка по местоназначение също признава идентификация съгласно член 4, параграф 1,първа алинея, буква а), и
-
да са придружавани от паспорт, издаден от ветеринар, оправомощен от компетентния орган, който удостоверява, освен условията, установени в член 5, параграф 1, буква б), неутрализиращо титруване на антитела, най-малко равно на 0,5 IU/ml, извършено върху проба в одобрена лаборатория в рамките на периодите, установени в действащите национални правила към датата, посочена в член 25, втора алинея.
Това титруване на антитела не трябва да се повтаря върху животно, което след това титруване е било редовно реваксинирано на интервалите, установени в член 5, параграф 1, без прекъсване в протокол за ваксиниране, който се изисква от лабораторията-производител.
Държавата-членка по местоназначение може да освободи домашни любимци, придвижвани между тези три държави-членки, от изискванията за ваксинация и титруване на антитела, предвидени в първа алинея от настоящия параграф, съгласно действащите национални правила към датата, посочена в член 25, втора алинея.
2. Освен когато компетентният орган разрешава дерогация при специфични случаи, животни на по-малко от три месеца от видовете, посочени в част А от приложение I, не могат да се придвижват, преди да са навършили необходимата възраст за ваксинация и, когато е предвидено в правилата, преди да са преминали тест за определяне титруване на антитела.
3. Преходният период, посочен в параграф 1, може да се удължи въз основа на предложение на Комисията от Европейския парламент и Съвета , които се произнасят съгласно Договора.
Член 7
Движение между държави-членки или от територия, посочена в приложение II, част Б, раздел 2, на животни от видовете, посочени в приложение I, част В, не е предмет на никакви изисквания относно бяс. Ако е необходимо, могат да се изготвят специфични изисквания, включително евентуално ограничаване на броя на животните и образец на сертификат, който да ги придружава, в съответствие с процедурата установена в член 24, параграф 2, относно други болести.
ГЛАВА III
Условия относно движения от трети страни
Член 8
1. По време на движението домашни любимци от видовете, посочени в приложение I, части А и Б, трябва:
а)
когато идват от трета страна, посочена в раздел 2 от част Б и в част В от приложение II, и влизат:
i)
в една от държавите-членки, посочени в приложение II, част Б, раздел 1, да отговарят на изискванията на член 5, параграф 1;
ii)
в една от държавите-членки, посочени в приложение II, част А, или директно или след транзит през една от териториите, посочени в част Б, отговарят на изискванията на член 6;
б)
когато идват от друга трета страна и са въведени:
i)
в една от държавите-членки, посочени в приложение II, част Б, раздел 1:
-
да бъдат идентифицирани чрез идентификационната система, определена в член 4, и
-
да са преминали:
-
ваксинация против бяс съгласно изискванията на член 5, и
-
неутрализиращо титруване на антитела, най-малко равно на 0,5 IU/ml, извършено върху проба, взета от оправомощен ветеринар, най-малко 30 дни след ваксинацията и три месеца преди придвижването.
Титруването на антитела няма нужда да се подновява при домашен любимец, който е бил реваксиниран на интервалите, посочени в член 5, параграф 1.
Този тримесечен период не се прилага при повторно влизане на домашен любимец, чийто паспорт удостоверява, че титруването е било извършено, с положителен резултат, преди животното да е напуснало територията на Общността;
ii)
в една от държавите-членки, посочени в приложение II, част А, независимо веднага или след транзит през една от териториите, посочени в приложение II, част Б, да бъдат поставени под карантина, освен ако не са приведени в съответствие с изискванията на член 6 след тяхното влизане в Общността.
2. Домашните любимци трябва да бъдат придружени от сертификат, издаден от официален ветеринар, или, при повторно влизане, от паспорт удостоверяващ съответствие с разпоредбите на параграф 1.
3. Чрез дерогация от горните разпоредби:
а)
домашни любимци от териториите, посочени в приложение II, част Б, раздел 2, за които е установено, съгласно процедурата по член 24, параграф 2, че такива територии прилагат правила, еквивалентни най-малко на тези в Общността, както е предвидено в настоящата глава, са предмет на правилата, установени в глава II;
б)
движението на домашни любимци между, респективно, Сан Марино, Ватикана и Италия, Монако и Франция, Андора и Франция или Испания, и Норвегия и Швеция, може да продължи съгласно условията, установени в действащите национални правила към датата установена в член 25, втора алинея;
в)
в съответствие с процедурата по член 24, параграф 2 и съгласно условия, които предстои да бъдат определени, влизането на неваксинирани домашни любимци на по-малко от три месеца от видовете, посочени в приложение I, част А, от трети страни, посочени в приложение II, части Б и В, може да бъде разрешено, когато ситуацията относно бяс в засегнатата страна го гарантира.
4. Подробните правила за прилагане на настоящия член, и по-специално образеца на сертификат, се приемат съгласно процедурата, определена в член 24, параграф 2.
Член 9
Условията, приложими при движението на животни от видовете, посочени в приложение I, част В, идващи от трети страни, и образеца на сертификат, който трябва да ги придружава, са установени в съответствие с процедурата по член 24, параграф 2.
Член 10
Списъкът с трети страни, включен в приложение II, част В, се съставя преди датата, предвидена в член 25, втора алинея, и в съответствие с процедурата, установена в член 24, параграф 2. За да бъде включена в този списък, трета страна трябва първо да докаже своя статус относно бяса, както и че:
а)
уведомлението на органите при съмнение за бяс е задължително;
б)
има ефикасна система за мониторинг от най-малко две години;
в)
структурата и организацията на нейните ветеринарни служби са достатъчни, за да гарантират валидността на сертификатите;
г)
са приложени всички регулаторни мерки за защита и контрол на бяса, включително правилата за внос;
д)
има действащи разпоредби за продажбата на ваксини срещу бяс (списък с одобрени ваксини и лаборатории).
Член 11
Държавите-членки предоставят на обществото разбираема и лесно достъпна информация относно ветеринарно-санитарните изисквания, които се прилагат при движение с нетърговска цел на домашни любимци на територията на Общността и условията, при които животните могат да влизат еднократно или повторно на такава територия. Те също така гарантират, че персоналът във входните точки е напълно информиран за тези правила и е в състояние да ги прилага.
Член 12
Държавите-членки предприемат необходимите мерки, за да гарантират, че домашните любимци, въведени на територията на Общността от трета страна, различна от страните, посочени в приложение II, част Б, раздел 2, са предмет на:
а)
проверка на документите и идентичността от компетентните органи в пътническите точки на влизане в територията на Общността при пет или по-малко на брой домашни любимци;
б)
изискванията и проверките, определени в Директива 92/65/ЕИО, при повече от пет животни.
Държавите-членки посочват органите, отговорни за такива проверки, и незабавно информират Комисията за това.
Член 13
Всяка държава-членка изготвя списък с точки на влизане съгласно член 12 и го предава на другите държави-членки и на Комисията.
Член 14
По време на всяко движение собственикът на домашния любимец или физическото лице, отговорно от името на собственика, трябва да могат да представят на отговорните за проверките органи паспорт или сертификат съгласно член 8, параграф 2, който удостоверява, че животното отговаря на изискванията, установени за такова движение.
По-специално в случая посочен в член 4, алинея първа, буква б), при който импулсният приемо-предавател не отговаря на стандарт по ISO 11784 или приложение А към стандарт по ISO 11785, собственикът или физическото лице, отговорно за домашния любимец, трябва да представят средствата, необходими за разчитане на импулсния приемо-предавател по време на всяка една инспекция.
Когато такива проверки установят, че животното не отговаря на изискванията, установени в настоящия регламент, компетентните органи решават, след консултация с официалния ветеринар:
а)
да върнат животното в страната по произход;
б)
да изолират животното под официален контрол за времето, необходимо да отговори на здравните изисквания, за сметка на собственика или физическото лице, отговорно за него; или
в)
в краен случай да подложат животното на евтаназия, без финансова компенсация, когато не се предвижда връщане или поставяне на животното под карантина.
Държавите-членки гарантират, че животните, на които е отказано разрешение за влизане на територията на Общността, са приютени под официален контрол, докато изчакат връщането в тяхната страна по произход или каквото и да е друго административно решение.
ГЛАВА IV
Общи и заключителни разпоредби
Член 15
Когато изискванията, приложими за движение, предвиждат титруване на антитела за бяс, пробата трябва да се вземе от официален ветеринар и тестът да се извърши в лаборатория, одобрена съгласно Решение 2000/258/ЕО на Съвета от 20 март 2000 г., която посочва определена организация, отговорна за установяване на критериите, необходими за стандартизиране на серологичните тестове за мониторинг на ефикасността на ваксини срещу бяс (8).
Член 16
За преходен период от пет години, който започва от датата на влизане в сила на настоящия регламент, онези държави-членки, които имат специални правила за контрол върху ехинококоза и кърлежи към датата, на която настоящия регламент влиза в сила, могат да направят влизането на домашни любимци на тяхната територия предмет на спазване на горните разпоредби.
За тази цел те изпращат на Комисията доклад за тяхната ситуация във връзка с въпросната болест, като излагат необходимостта от допълнителни гаранции за предпазване от риска от въвеждането на тази болест.
Комисията информира държавите-членки в рамките на Комитета, предвиден в член 24, за тези допълнителни гаранции.
Член 17
За движение на животни от видовете, посочени в приложение I, части А и Б, може да се установят изисквания от техническо естество, различни от онези, определени в настоящия регламент, в съответствие с процедурата, установена в член 24, параграф 2.
Образците на паспорти, които трябва да придружават животните от видовете, посочени в приложение I, части А и Б, които са придвижвани, се изготвят в съответствие с процедурата установена в член 24, параграф 2.
Член 18
Прилагат се предпазните мерки, предвидени в Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (9), и Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (10) .
По-специално по молба на държава-членка или по инициатива на Комисията, когато ситуацията с бяса се гарантира от държава-членка или от трета страна, може да се вземе решение съгласно процедурата, определена в член 24, параграф 3, животните от видовете, посочени в приложение I, части А и Б, които произхождат от тази територия, трябва да отговорят на условията съгласно член 8, параграф 1, буква б).
Член 19
Част В от приложение I и части Б и В от приложение II могат да бъдат изменени в съответствие с процедурата, установена в член 24, параграф 2, с цел да отчитат развитието в ситуацията на територията на Общността или в трети страни относно болести, които засягат видовете животни, обхванати от настоящия регламент, и по-специално бяс, и ако е необходимо, за целите на настоящия регламент, ограничение на броя на животните, които могат да се придвижват.
Член 20
Всяка изпълнителна мярка от техническо естество се приема в съответствие с процедурата съгласно член 24, параграф 2.
Член 21
Всички преходни изпълнителни мерки могат да се приемат в съответствие с процедурата, установена в член 24, параграф 2, за да позволят смяната на действащия режим с този, установен от настоящия регламент.
Член 22
Директива 92/65/ЕИО се изменя, както следва:
1.
в член 10:
а)
в параграф 1 думата „порове“ се заличава;
б)
параграфи 2 и 3 се заменят със следното:
„2. За да бъдат предмет на търговия кучетата, котките и поровете трябва да отговарят на изискванията, посочени в членове 5 и 16 от Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (11).
Сертификатът, който придружава животните, трябва също така да потвърждава, че 24 часа преди експедицията на животните е извършен клиничен преглед от ветеринар, оправомощен от компетентния орган, който показва, че животните са в добро здраве и са в състояние да понесат пренасянето им до тяхното местоназначение.
3. Чрез дерогация от параграф 2, когато търговията е предназначена за Ирландия, Обединеното кралство или Швеция, кучетата, котките и поровете са предмет на условията, изложени в членове 6 и 16 от Регламент (ЕО) № 998/2003.
Сертификатът, който придружава животните, трябва да потвърждава също така, че 24 часа преди експедицията на животните е извършен клиничен преглед от ветеринар, оправомощен от компетентния орган, който преглед показва, че животните са в добро здраве и в състояние да понесат пренасянето им до тяхното местоназначение.
в)
в параграф 4 след „месоядни животни“ се добавя следното:
„с изключение на видовете посочени в параграфи 2 и 3“;
г)
параграф 8 се заличава.
2.
към член 16 се добавят следните алинеи:
„По отношение на кучета, котки и порове условията за внос трябва да бъдат поне еквивалентни на тези от глава III от Регламент (ЕО) № 998/2003.
Сертификатът, който придружава животните, трябва също така да потвърждава, че 24 часа преди експедицията на животните е извършен клиничен преглед от ветеринар, оправомощен от компетентния орган, който преглед показва, че животните са в добро здраве и в състояние да понесат пренасянето им до тяхното местоназначение.“
Член 23
Преди 1 февруари 2007 г. Комисията, след приемане на становището на Европейския орган за безопасност на храните относно необходимостта от поддържане на серологичния тест, предоставя на Европейския парламент и на Съвета доклад, основан на полученият опит и оценка на риска, заедно с подходящите предложения за определяне на режима, който да влезе в сила от 1 януари 2008 г. по отношение на членове 6, 8 и 16.
Член 24
1. Комисията се подпомага от Комитета.
2. При позоваване на настоящия параграф се прилагат членове 5 и 7 от Решение 1999/468/ЕО, като се спазват разпоредбите на член 8 от него.
Периодът, предвиден в член 5, параграф 6 от Решение 1999/468/ЕО, е три месеца.
3. При позоваване на настоящия член се прилагат членове 5 и 7 от Решение 1999/468/ЕО, като се зачитат разпоредбите на член 8 от него.
Периодът, предвиден в член 5, параграф 6 от Решение 1999/468/ЕО, е петнадесет дни.
4. Комитетът приема свой процедурен правилник.
Член 25
Настоящият регламент влиза в сила на 20-ия ден след неговото публикуване в Официален вестник на Европейския съюз.
Той се прилага от 3 юли 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 май 2003 година.